ชวนคนไทยใส่ใจดูแลสุขภาพช่องปาก แปรงฟันสูตร 2 - 2 - 2
นายแพทย์สราวุฒิ บุญสุข รองอธิบดีกรมอนามัย เปิดเผยในการเป็นประธานกิจกรรมรณรงค์ เนื่องในวันที่ 20 มีนาคมเป็นวันสุขภาพช่องปากโลกว่า สมาพันธ์ทันตแพทย์โลก กำหนดให้วันที่ 20 มีนาคมของทุกปี เป็นวันสุขภาพช่องปากโลก  เพื่อให้ประชาชนตระหนักถึงความสำคัญของการดูแลสุขภาพช่องปากเพราะการมีสุขภาพช่องปากที่ดีส่งผลต่อคุณภาพการใช้ชีวิตประจำวัน ส่งผลต่อสุขภาพกายและสุขภาพใจ ซึ่งโรคในช่องปากเป็นโรคที่สามารถป้องกันได้ หากประชาชนให้ความใส่ใจดูแล ประเทศไทยจากการสำรวจสภาวะสุขภาพช่องปากแห่งชาติทุกๆ 5 ปี พบว่า  สภาวะสุขภาพช่องปากของคนไทยอยู่ในระดับทรงตัว ยังคงพบปัญหาฟันผุในวัยเด็ก  ปัญหาโรคเหงือกอักเสบในวัยทำงานและปัญหาการไม่มีฟันสำหรับเคี้ยวอาหารในวัยสูงอายุ ซึ่งการแก้ไขปัญหาเหล่านี้ ประชาชนต้องใส่ใจดูแลสุขภาพช่องปากตนเองอย่างถูกต้องและเข้ารับการตรวจสุขภาพช่องปากอย่างสม่ำเสมอ กรมอนามัยในฐานะองค์กรหลัก ที่ดำเนินการสร้างเสริมสุขภาพช่องปากแก่ประชาชนทุกกลุ่มวัย ได้จัดงานรณรงค์วันสุขภาพช่องปากโลก ทั้งรณรงค์การแปรงฟันทุกกลุ่มวัยในเขตสุขภาพต่างๆ และรณรงค์สร้างจิตสำนึกสาธารณะผ่านกิจกรรมออนไลน์ เพื่อให้ประชาชนตระหนักถึงความสำคัญและให้ความสนใจดูแลสุขภาพช่องปากทั้งของตนเองและคนในครอบครัว ซึ่งการดูแลสุขภาพช่องปากที่ง่ายที่สุดคือ การแปรงฟันตามสูตร 2 - 2 - 2 คือ การแปรงฟันด้วยยาสีฟันที่มีฟลูออไรด์  1,000 - 1,500 ppm อย่างน้อย วันละ 2 ครั้ง นานอย่างน้อย 2 นาที และไม่รับประทานอาหารหลังจากแปรงฟันเป็นเวลา 2 ชั่วโมง และควรพบทันตแพทย์เป็นประจำเพื่อรับการตรวจสุขภาพช่องปากทุก 6 เดือน เพื่อสุขภาพช่องปากที่ดีและการมีคุณภาพชีวิตที่ดีตามมาอีกด้วย